Saudiya valiahd shahzodasi faqat o‘ziga bo‘ysunuvchi mini-armiya tuzdi

Saudiya Arabistoni valiahd shahzodasi Muhammad bin Salmon dunyodagi eng yirik xususiy harbiy kompaniya Blackwater kabi mini-armiyani tashkil etdi. Bu haqda Sabq nashri xabar berdi.
“Al-Ajrab qilichi” deb nom olgan tuzilma 2015 yilda shakllantirilgan, biroq qirollik gvardiyasi tarkibida faqatgina valiahd shahzodaga bo‘ysunuvchi bunday bo‘linma borligi hanuzgacha ma'lum bo‘lmagan. Guruh tarkibiga jiddiy harbiy tayyorgarlikdan o‘tgan 5 ming askar va zobit kiradi. Ular orasida tezkor javob berish kuchlari, havo desanti, jangovar suzuvchilar, namoyishlarni bostiruvchi, minalardan tozalovchi otryadlar va snayperlar bor.   
Nashrning ta'kidlashicha, sara harbiylardan tuzilgan guruhning vazifalariga qirol va valiahd shahzoda, VIP-shaxslar, qirollik qarorgohlarini himoya qilish, qirol va valiahd shahzoda tashkillashtirgan barcha tadbirlarda xavfsizlikni ta'minlash kiradi.
Ba'zi ma'lumotlarga ko‘ra, bu kuchlar noyabr boshida korrupsiyada ayblanganlarni hibsga olishda ishtirok etgan.  
Jangovar otryadning nomi ikkinchi Saudiya Arabistoni davlati asoschisi imom Turki bin Abdulloh bin Muhammad Ol-Saudning (davlatni 1824-1834 yillar boshqargan) qilichi nomiga qo‘yilgan. 19-asrda qilich imom Saud bin Faysal Ol-Saud tomondan Bahraynning o‘shandagi qiroli shayx Iso bin Halifaga berilgan. Qilich hukmron Al-Halifa oilasida 140 yil saqlangan va 2010 yilda Saudiya Arabistonining o‘sha vaqtdagi qiroli Abdulloh bin Abdulaziz Ol-Saudga qaytarilgan. Qilich marhum qiroldan uning ukasi, amaldagi qirol Salmonga meros bo‘lib o‘tgan.